
Pārskata par sertificēšanas institūcijai valsts deleģēto uzdevumu izpildi satura, iesniegšanas un izskatīšanas noteikumi
Izdoti saskaņā ar Nekustamā īpašuma valsts kadastra likuma 29. panta 2.1 daļu
· 1. Noteikumi nosaka mērnieku profesionālās organizācijas izveidotas akreditētas sertificēšanas institūcijas (turpmāk – sertificēšanas institūcija), kura pilnvarota veikt Nekustamā īpašuma valsts kadastra likuma 29. panta otrajā daļā noteiktos valsts deleģētos uzdevumus zemes kadastrālās uzmērīšanas jomā, pārskata par sertificēšanas institūcijai valsts deleģēto uzdevumu izpildi (turpmāk – pārskats) saturu, iesniegšanu un izskatīšanu.
·  
· 2. Sertificēšanas institūcija līdz kārtējā gada 31. martam iesniedz Valsts zemes dienestam pārskatu dokumenta elektroniskā formā par iepriekšējā kalendārā gadā (pārskata periods) veiktajām darbībām tai valsts deleģēto uzdevumu izpildei.
· 3. Sertificēšanas institūcija pārskatā ietver informāciju par šo noteikumu 2. punktā minēto uzdevumu izpildes gaitu, rezultātu analīzi un prognozēm par situāciju nozarē, un norāda:
· 3.1. kopējo sertificēto personu skaitu, kurām bija spēkā esošs sertifikāts zemes kadastrālajā uzmērīšanā, tajā skaitā personu skaitu, kurām ir atzīta ārvalstī iegūtā profesionālā kvalifikācija;
·  
· 3.2. saņemto iesniegumu skaitu sertifikāta saņemšanai, organizēto sertificēšanas pārbaužu skaitu, izsniegto sertifikātu skaitu, sertificēšanas pārbaudē biežāk pieļautās kļūdas, sertificēšanas pārbaudi nenokārtojošo pretendentu skaitu, sertifikāta izsniegšanas atteikumu iemeslus;
·  
· 3.3. pieņemto lēmumu skaitu par sertifikāta darbības termiņa atjaunošanu un sertifikāta darbības termiņa pagarināšanu;
·  
· 3.4. pieņemto lēmumu skaitu par sertifikāta anulēšanu, sertifikāta darbības apturēšanu uz laiku, sertifikāta darbības atjaunošanas atteikumu, sertifikāta darbības termiņa pagarināšanas atteikumu un to pieņemšanas pamatojumu;
·  
· 3.5. apstrīdēto lēmumu skaitu par zemes kadastrālās uzmērīšanas sertifikāta izsniegšanas atteikumu, sertifikāta anulēšanu, sertifikāta darbības apturēšanu uz laiku, apturēta sertifikāta darbības atjaunošanas atteikumu, sertifikāta darbības termiņa pagarināšanas atteikumu un atcelto lēmumu skaitu;
· 3.6. notikušo augstskolu, profesionālo organizāciju un valsts iestāžu darbinieku kvalifikācijas paaugstināšanas kursu skaitu, attiecīgā kursa tēmu, kursa vadītāju un kursa dalībnieku skaitu;
·  
· 3.7. sertificēto personu uzraudzības ietvaros veiktās darbības, to apjomu, izpildes laiku, iesaistītās sertificētās personas un darbu pārbaudēs piesaistītos speciālistus;
· 3.8. gūtos ieņēmumus atbilstoši maksas pakalpojumu cenrādim par personu sertifikāciju, sertifikāta darbības termiņa pagarināšanu un sertificēto personu darbības uzraudzību un to izlietojumu;
·  
· 3.9. citu būtisku informāciju, kas saistīta ar veiktajiem un plānotajiem uzdevumiem.
·  
· 4. Valsts zemes dienests divu mēnešu laikā no pārskata saņemšanas brīža izvērtē pārskatā norādīto informāciju un sniedz viedokli par sertificēšanas institūcijai valsts deleģēto uzdevumu izpildi, tajā skaitā priekšlikumus sertificēšanas institūcijas darba uzlabošanai. Viedokli dokumenta elektroniskā formā Valsts zemes dienests iesniedz sertificēšanas institūcijai un Tieslietu ministrijai.
·  
· 5. Valsts zemes dienestam ir tiesības pieprasīt sertificēšanas institūcijai precizēt pārskatu vai sniegt papildu informāciju par tai valsts deleģēto uzdevumu izpildi. Sertificēšanas institūcijai ir pienākums sniegt precizējumus vai papildu informāciju 15 darbdienu laikā no pieprasījuma saņemšanas.
·  
· 6. Sertificēšanas institūcija pēc šo noteikumu 4. punktā noteiktā viedokļa saņemšanas divu mēnešu laikā izvērtē tajā norādīto informāciju un iesniedz Valsts zemes dienestam un Tieslietu ministrijai viedokli par tajā norādīto, plānotajiem pasākumiem priekšlikumu īstenošanai un to izpildes termiņiem.
·  
· 7. Valsts zemes dienests nesaņem samaksu par uzraudzības īstenošanu no sertificēšanas institūcijas.
· 
·  

